A BIZOTTSÁG (EU) 2022/476 RENDELETE

(2022. március 24.)

a 396/2005/EK európai parlamenti és tanácsi rendelet II., III. és IV. mellékletének az egyes termékekben, illetve azok felületén található ecetsav, azoxistrobin, benzovindiflupir, ciántraniliprol, ciflufenamid, emamektin, flutolanil, mészkén, maltodextrin és prokinazid megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) Az azoxistrobin, a benzovindiflupir, a ciántraniliprol, a ciflufenamid, a flutolanil és a prokinazid tekintetében alkalmazandó megengedett szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg. Az emamektin tekintetében alkalmazandó MRL-eket az említett rendelet III. mellékletének A. része határozta meg. Az ecetsav, a mészkén és a maltodextrin szerepel a 396/2005/EK rendelet IV. mellékletében.

(2) Egy, a benzovindiflupir hatóanyagot tartalmazó növényvédő szer „fűszernövények és ehető virágok”, újhagyma/zöldhagyma, téli sarjadékhagyma és póréhagyma esetében történő alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) A ciántraniliprol tekintetében az étkezési olajbogyóra és az olajkinyerésre szánt olajbogyóra vonatkozóan a 396/2005/EK rendelet 6. cikke (1) bekezdésének megfelelően kérelmet nyújtottak be az érvényben lévő MRL-ek módosítása céljából. A ciflufenamid esetében a feketeszederre és a málnára (piros és sárga) vonatkozóan nyújtottak be ilyen kérelmet. Az emamektin esetében az almatermésűekre, a sárgabarackra/kajszira, a cseresznyére, a „spenótra és hasonló levelekre”, valamint a „levelekből és fűszernövényekből származó gyógynövényteára” vonatkozóan nyújtottak be ilyen kérelmet. A prokinazid esetében a fürtös áfonyára és a tőzegáfonyára vonatkozóan nyújtottak be ilyen kérelmet.

(4) Az azoxistrobin tekintetében a 396/2005/EK rendelet 6. cikkének (2) és (4) bekezdése alapján két, import tűréshatár iránti kérelmet nyújtottak be a szóban forgó anyagnak a mangó (Brazília) és az olajpálma termése (Kolumbia) esetében való alkalmazása, valamint a flutolanilnak a földimogyoró/amerikai mogyoró (Egyesült Államok) esetében való alkalmazása tekintetében. A kérelmezők állítása szerint a szóban forgó anyagoknak az ezen országokban az említett terményekre vonatkozóan engedélyezett felhasználásai a 396/2005/EK rendeletben megállapított MRL-eknél magasabb szermaradék-határértékekhez vezetnek, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.

(5) A 396/2005/EK rendelet 8. cikkének megfelelően az érintett tagállamok értékelték a fent említett valamennyi kérelmet, és az értékelő jelentéseket továbbították a Bizottsághoz.

(6) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket adott ki (2). Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(7) Az emamektin esetében a Hatóság arra a következtetésre jutott, hogy az almatermésűek tekintetében a benyújtott adatok nem elegendők új MRL-ek meghatározásához. A többi kérelmet illetően a Hatóság arra a következtetésre jutott, hogy a benyújtott adatok teljességére vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(8) Az ecetsav, a mészkén és a maltodextrin a 91/414/EGK tanácsi irányelv (3), illetve az 1107/2009/EK európai parlamenti és tanácsi rendelet (4) szerinti értékelés véglegesítéséig ideiglenesen került felvételre a 396/2005/EK rendelet IV. mellékletébe. A Hatóság értékelte ezeket az anyagokat, és arra a következtetésre jutott, hogy az ecetsav, a mészkén és a maltodextrin tekintetében nincs szükség MRL-ek megállapítására, és ezért helyénvaló ezeket az anyagokat állandó jelleggel szerepeltetni a 396/2005/EK rendelet IV. mellékletében (5).

(9) A Hatóság indokolással ellátott véleményei és következtetései alapján, valamint a tárgy szempontjából lényeges tényezőket figyelembe véve az MRL-ek e rendeletben javasolt módosításai megfelelnek a 396/2005/EK rendelet 14. cikkének (2) bekezdésében szereplő követelményeknek.

(10) A 396/2005/EK rendeletet ezért ennek megfelelően módosítani kell.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. március 24-én. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the setting of import tolerances for azoxystrobin in mangoes and oil palm fruits (Indokolással ellátott vélemény a mangóban és az olajpálma termésében előforduló azoxistrobinra vonatkozó import tűréshatárok meghatározásáról). EFSA Journal 2021;19(8):6821.

Reasoned opinion on the modification of the existing maximum residue levels for benzovindiflupyr in fresh herbs and edible flowers (Indokolással ellátott vélemény a friss fűszernövényekben és ehető virágokban előforduló benzovindiflupirra vonatkozó jelenlegi szermaradék-határértékek módosításáról). EFSA Journal 2021;19(9):6839.

Reasoned opinion on the modification of the existing maximum residue levels for benzovindiflupyr leeks and spring onions/green onions/Welsh onions (Indokolással ellátott vélemény a póréhagymában és az újhagymában/zöldhagymában/téli sarjadékhagymában előforduló benzovindiflupirra vonatkozó jelenlegi szermaradék-határértékek módosításáról). EFSA Journal 2021;19(7):6774.

Reasoned opinion on the modification of the existing maximum residue levels for cyantraniliprole in olives (Indokolással ellátott vélemény az olajbogyóban előforduló ciántraniliprolra vonatkozó jelenlegi szermaradék-határértékek módosításáról). EFSA Journal 2021;19(8):6805.

Reasoned opinion on the modification of the existing maximum residue levels for cyflufenamid in blackberries and raspberries (Indokolással ellátott vélemény a feketeszederben és a málnában előforduló ciflufenamidra vonatkozó jelenlegi szermaradék-határértékek módosításáról). EFSA Journal 2021;19(8):6831.

Reasoned opinion on the modification of the existing maximum residue levels for emamectin in various crops (Indokolással ellátott vélemény a különböző terményekben előforduló emamektinre vonatkozó jelenlegi szermaradék-határértékek módosításáról). EFSA Journal 2021;19(8):6824.

Reasoned opinion on the setting of import tolerance for flutolanil in peanuts (Indokolással ellátott vélemény a földimogyoróban előforduló flutolanilra vonatkozó import tűréshatár meghatározásáról). EFSA Journal 2021;19(8):6717.

Reasoned opinion on the modification of the existing maximum residue levels for proquinazid in blueberries and cranberries (Indokolással ellátott vélemény a fürtös áfonyában és a tőzegáfonyában előforduló prokinazidra vonatkozó jelenlegi szermaradék-határértékek módosításáról). EFSA Journal 2021;19(9):6835.

(3) A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

(4) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(5) Nyilatkozat az olyan peszticid-hatóanyagokról, amelyek jelenlegi MRL-jeire vonatkozóan nem szükséges elvégezni a 396/2005/EK rendelet 12. cikke szerinti felülvizsgálatot. EFSA Journal 2020;18(12):6318.